RO Jurnalul Oficial al Uniunii Europene C 74/70

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

(2009/C 74/06)

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006

„LIMONE INTERDONATO MESSINA”

NR. CE: IT-PGI-005-0558-16.10.2006

IGP ( X ) DOP ( )

1. Denumire

„Limone Interdonato Messina”

2. Statul membru sau țara terță

Italia

3. Descrierea produsului agricol sau alimentar

3.1. Tip de produs (anexa II)

Clasa 1.6. Fructe, legume și cereale proaspete sau prelucrate.

3.2. Descrierea produsului căruia i se aplică denumirea de la punctul 1

Indicația geografică protejată „Limone Interdonato Messina” este rezervată cultivarului „Interdonato” obținut prin selecție, un hibrid natural între un clon de chitru și un clon de lămâi. La introducerea pe piață, acesta trebuie să prezinte următoarele caracteristici: FRUCTE: de greutate medie spre mare, cuprinsă între 80 și 350 g; FORMĂ: eliptică, cu un umbon accentuat și o urmă a pedunculului relativ plată; EPICARP: fin, fără rugozități, cu glande oleifere netede; CULOARE: verde mat spre galben la începutul fazei de maturitate comercială și galben, cu excepția extremităților verde mat, în faza de maturitate fiziologică; PULPĂ: galbenă, delicvescentă, cu textură medie și cu semințe puține sau deloc; SUC: de culoare galben citron, cu un randament de minim 25 %. Aciditatea totală este sub 50 g/l, cu minim 6,2 grade Brix. CATEGORIA comercială: „Extra” și „I”.

Recoltarea „Limone Interdonato Messina” (IGP) are loc între 1 septembrie și 15 aprilie.

3.3. Materii prime (numai pentru produsele prelucrate)

—

3.4. Hrană pentru animale (numai pentru produsele de origine animală)

—

3.5. Etape specifice ale producției care trebuie să se desfășoare în aria geografică delimitată

Operațiunile de producție trebuie să se desfășoare în aria de producție definită la punctul 4 pentru a garanta proveniența și controlul produsului în conformitate cu dispozițiile articolului 4 alineatul (2) litera (e) din Regulamentul (CE) nr. 510/2006. Recoltarea se face manual, în perioada indicată la punctul 3.2 de mai sus, utilizându-se foarfece pentru a se evita ruperea părții pistilare.

3.6. Norme specifice privind felierea, răzuirea, ambalarea etc.

Dacă nu sunt comercializate imediat după recoltare, fructele care fac obiectul IGP „Limone Interdonato Messina” pot fi conservate la temperaturi scăzute. În acest scop, se utilizează camere frigorifice în care umiditatea relativă se păstrează la un nivel înalt (75-95 %) pentru a se menține turgescența fructului, iar aerul este împrospătat în mod regulat (de cinci ori volumul camerei la fiecare 24 de ore) pentru a se evita formarea anhidridei carbonice și a etilenei produse de fructe prin respirație. Temperaturile de conservare sunt cuprinse între 6 și 11 °C. Fructele trebuie să fie ambalate în maximum 30 de zile de la recoltare.

Lămâile cu IGP „Limone Interdonato Messina” sunt comercializate în recipiente și/sau caserole din lemn, plastic și/sau carton, în plase cu greutatea maximă de 5 kg și în cutii alveolate. Ambalajele, plasele și cutiile trebuie să fie sigilate astfel încât conținutul să nu poată fi extras fără ruperea sigiliului. Lămâile „Limone Interdonato Messina” pot fi puse în vânzare și în vrac, cu condiția ca fiecare fruct să poate câte o etichetă adezivă.

3.7. Norme specifice privind etichetarea

Pe eticheta ambalajelor trebuie să figureze în mod obligatoriu: denumirea IGP „Limone Interdonato Messina” și sigla, cu caractere mai mari decât ale oricărei alte mențiuni prezente pe etichetă; numele, denumirea comercială și adresa producătorului și/sau ambalatorului, categoria comercială („extra” sau „I”.)

Sigla este compusă din două cercuri concentrice: în interiorul primului cerc, pe un fond verde asemănător culorii lămâii Interdonato la începutul fazei de maturitate, apar cuvintele „LIMONE INTERDONATO” și două fotografii ale acestui tip de lămâie. În interiorul celui de-al doilea cerc, pe un fond albastru ca marea, apare imaginea colonelului Interdonato, cel care a selecționat cultivarul omonim, o reprezentare a Siciliei și mențiunea „MESSINA” care completează IGP.

4. Delimitare concisă a ariei geografice

Aria de producție a IGP „Limone Interdonato Messina” cuprinde integral teritoriile următoarelor comune din provincia Messina: Messina, Scaletta Zanclea, Itala, Alì, Alì' Terme, Nizza di Sicilia, Roccalumera, Fiumedinisi, Pagliara, Mandanici, Furci Siculo, S.Teresa di Riva, Letojanni, S. Alessio Siculo, Forza D'Agrò, Taormina și Casalvecchio Siculo; Giardini Naxos și Savoca.

5. Legătura cu aria geografică

5.1. Specificitatea ariei geografice

Aria geografică în care se cultivă lămâile cu IGP „Limone Interdonato Messina” acoperă o mare parte din coasta ionică a provinciei Messina, fiind expusă uniform la est Mării Ionice, și include toate teritoriile comunelor limitrofe cuprinse între Messina și Taormina.

Acest cultivar se întâlnește în etajul vegetal cuprins între 0 și circa 400 de metri deasupra nivelului mării; acesta se regăsește și în afara acestui interval, pe malurile fertile ale numeroaselor torente și bazine de colectare din regiune.

Configurația orografică este strâns legată de lanțul munților Peloritani care se înalță pieptiș din Marea Ionică, având cele mai înalte vârfuri aproape de coastă și creând astfel un relief foarte accidentat, cu pante abrupte, chiar și la altitudini mici. De fapt, teritoriul prezintă în ansamblu o declivitate de peste 40 %, singurele suprafețe plane fiind porțiunile de teren aflate aproape de malurile torentelor și de litoral.

În ceea ce privește aspectele geologice, extremitatea nord-estică a Siciliei este legată, din punct de vedere stratigrafic, de cea a Calabriei având la bază roci granitice, șisturi și roci filitice, acoperite de soluri mai tinere. Nucleul principal datează probabil din cambrian și este compus dintr-un filon de granit porfiroid și din șisturi.

Sedimentele marine din post-cambrian constau în straturi intercalate de calcare, dolomite, șisturi și argile, cu serii de sedimentări pliocenice succesive reprezentate de conglomerate de bază, marne, argile și, în fine, roci neconsolidate compuse din nisip și gresie.

Din punct de vedere tectonic, o astfel de structură geologică favorizează, în principal, fragmentarea rocilor, căreia îi este asociată formarea de izvoare, și stabilitatea solurilor și grosimea aluviunilor, propice acumulării de ape de infiltrație în pânzele freatice. Acești doi factori asigură disponibilitatea apei subterane în scopul irigării.

Zona este eterogenă din punct de vedere pedologic, predominând litosolurile aluvionare și solurile brune extrem de fertile din punct de vedere agricol.

În ceea ce privește profilul hidrologic, se semnalează prezența difuză a numeroase cursuri de apă care, doar în mod excepțional, în cazul unor precipitații puternice, se transformă în torente. Un aspect notabil este prezența în subsol a unor ape bogate în sulf, sare, brom și iod, care sunt valorificate și din punct de vedere termal.

Resursele hidrologice sunt deci reprezentate mai ales de hidrometeori, izvoare și apele din pânzele freatice care se extrag prin intermediul numeroaselor puțuri.

În ceea ce privește clima din zonă, aceasta este tipic mediteraneană, caracterizată prin ierni blânde și veri cu lungi perioade de secetă, însoțite de temperaturi înalte.

Vânturile dominante bat dinspre vest și nord-est, iar, în timpul iernii, sunt destul de frecvente vânturile din nord-vest (maestrale) și sud-vest (libeccio), care pot fi deosebit de puternice. Își face simțită prezența și siroco, un vânt cald și umed care bate dinspre S-SE pe perioade lungi.

Din cele descrise mai sus se poate trage concluzia că elementele pedologice, orografice, climatice și de mediu care caracterizează arealul dedicat cultivării soiului „Limone Interdonato Messina” constituie un ecosistem absolut unic, care nu poate fi reprodus altundeva.

Acest lucru este dovedit de lămâii din soiul Interdonato cultivați și pe alți versanți ai insulei și în Calabria, care nu au produs niciodată fructe cu specificitatea și tipicitatea atât de apreciate ale cultivarului din aria geografică delimitată.

5.2. Specificitatea produsului

Caracteristicile fundamentale ale lămâilor „Limone Interdonato Messina” constau în precocitatea de maturare, astfel putând fi comercializate într-o perioadă în care nu s-au produs încă lămâi galbene în alte zone mediteraneene de cultivare a citricelor, dulceața pulpei determinată de conținutul redus de acid citric (sub 50 g/l), excepționala rezistență la boala cauzată de Phoma tracheiphila fructelor de citrice, precum și epicarpul fin, fără rugozități, cu glande oleifere netede.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Cererea de înregistrare a „Limone Interdonato Messina” ca IGP este justificată de reputația de care acest produs s-a bucurat întotdeauna în zona în care este cultivat. În îndepărtatul an 1875, colonelul Interdonato, erou al epopeii lui Garibaldi, a selecționat acest cultivar special ale cărui fructe se disting prin perioada de maturare precoce, dimensiunile mari, forma alungită și cilindrică, conținutul destul de mare de suc și coaja foarte netedă. Încă de pe atunci, acesta a fost apreciat și recunoscut de locuitorii regiunii, care îi atribuie și alte denumiri, precum: „lămâie specială” sau „fină”, care se păstrează în continuare în paralel cu denumirea „Limone Interdonato”. Caracteristicile sale fundamentale recunoscute, care constau mai ales în precocitatea de maturare, dulceața pulpei determinată de un conținut redus de acid citric și epicarpul fin, sunt rezultatul combinației de factori pedoclimatici, vegetativi și agronomici tipici ariei acoperite de IGP. Printre practicile agronomice cu importanță în dezvoltarea caracteristicilor specifice ale cultivarului Interdonato cultivat în aria de producție a IGP, se pot menționa fertilizarea bazată pe aplicarea unor cantități mari de substanțe organice și pe îngrășăminte cu eliberare lentă a azotului. Fiind un fapt demonstrat științific că aplicarea de azotați are un efect semnificativ asupra rugozității epicarpului, utilizarea de îngrășăminte organice cu eliberare lentă a azotului favorizează asimilarea treptată de către plantă și destinderea glandelor oleifere ale fructelor. O altă tehnică specială este aceea a irigării care vizează asigurarea unui aport de apă constant și adecvat în toate fazele de dezvoltare și de maturizare ale fructelor și care este practicată în mare parte în timpul verii. Prin urmare, prezența „Limone Interdonato Messina” pe coasta ionică a provinciei Messina este rezultatul unei evoluții naturale determinate de o combinație de factori naturali și antropogeni specifici ariei de cultivare, care nu pot fi reproduși identic în alte zone. Acest lucru este confirmat de eșuarea tuturor încercărilor de a extinde această cultură în teritoriile limitrofe din Catania sau pe latura occidentală tireniană a provinciei Messina, lămâiul Interdonato prezentând caracteristici stabile și fiind productiv în mediul său originar. În plus, precocitatea de maturare este cu siguranță datorată clonului de chitru din care s-a creat cultivarul „Interdonato”. Sintetizând, se poate afirma că încă din îndepărtatul secol al XIX-lea, cultivarea soiului „Limone Interdonato” a contribuit la modelarea peisajului de pe întreaga coastă ionică a provinciei Messina, care a dobândit reputația de „pământ al grădinilor veșnic verzi”, influențând economia, obiceiurile, structura socială, evenimentele, cultura, riturile și tradițiile.

Trimitere la publicarea caietului de sarcini

Administrația actuală a lansat procedura națională de opoziție prin publicarea propunerii de recunoaștere a indicației geografice protejate „Limone Interdonato Messina” în Gazzetta Ufficiale della Repubblica Italiana, nr. 285 din 7 decembrie 2005.

Textul consolidat al caietului de sarcini este disponibil la următoarea adresă internet:

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

sau:

— accesând direct pagina de internet a ministerului (www.politicheagricole.it) și făcând clic pe „Prodotti di Qualità” („Produse de calitate”) (în stânga ecranului) și apoi pe „Disciplinari di Produzione all'esame dell'UE (Reg. CE 510/2006)” [„Caiete de sarcini ale produselor supuse analizei UE — Regulamentul (CE) nr. 510/2006”].

(1) JO L 93, 31.3.2006, p. 12.